คลังรับลูกขายหวย6ตัวผ่านเครื่องออนไลน์
สถิตย์รับลูกข้อเสนอแก้ปัญหาหวยออนไลน์พร้อมนำเครื่องขายสลากมาขายหวย 6 ตัวแทน
18 ก.พ. 2553

สถิตย์รับลูกข้อเสนอแก้ปัญหาหวยออนไลน์พร้อมนำเครื่องขายสลากมาขายหวย 6 ตัวแทน
นายสถิตย์ ลิ่มพงศ์พันธุ์ ปลัดกระทรวงการคลัง ประธานกรรมการ สำนักงานสลากกินแบ่งรัฐบาล กล่าวว่า คณะกรรมการสลากจะรอข้อเสนอแนวทางการแก้ไขปัญหาสัญญาหวยออนไลน์ 5 แนวทาง ของคณะกรรมการชุดที่มีนายเกียรติ สิทธีอมร เป็นประธาน ที่จะเสนอให้นายอภิสิทธิ์ เวชชาชีวะ นายกรัฐมนตรีพิจารณาในวันนี้ก่อน หลังจากนั้นคณะกรรมการจะเรียกประชุมเพื่อพิจารณาแนวทางที่เป็นไปได้มากที่สุด นายสถิตย์ กล่าวว่า  การนำเครื่องขายหวยออนไลน์มาขายสลากกินแบ่ง 6 ตัว ในทางกฏหมายและในทางเทคนิคทำได้ เพราะแค่เปลี่ยนวิธีขายจากใบเป็นเครื่อง และในทางสังคมแนวทางนี้ก็ไม่ถือว่าเป็นการเพิ่มผลิตภัณฑ์ใหม่มามอมเมาประชาชน  เพราะสลาก 6 ตัวนั้นมีอยู่แล้ว นอกจากนี้ยังเป็นแนวทางเพื่อแก้ไขปัญหาสัญญาที่มีพันธผูกพันกับบริษัทเอกชนได้ด้วย สำหรับสลากกินแบ่งที่จะนำมาพิมพ์ขายทางเครื่องจะนำโควต้ามาจากไหนยังไม่ได้พิจาณา ต้องรอข้อเสนออย่างเป็นทางการก่อนว่ามีแนวทางไหนบ้าง โดยการจ่ายรางวัลสลากที่ขายผ่านเครื่องออนไลน์น่าจะเท่ากับสลากกินแบ่งที่ขายเป็นใบ